รมว.พาณิชย์ ประชุมร่วมกับภาครัฐภาคเอกชนภูเก็ต วางแนวทางเตรียมเปิดประเทศรับนักท่องเที่ยว
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงมาตรการเตรียมเปิดเมืองท่องเที่ยวฝั่งอันดามัน ตามที่ศูนย์บริหารสถานการณ์เศรษฐกิจโควิด-19 หรือ ศบศ. ที่มีมติวานนี้ (26 มี.ค.64 ) เพื่อฟื้นฟูเศรษฐกิจ โดยเฉพาะการท่องเที่ยว ว่า จากการลงพื้นที่จังหวัดภูเก็ตวันนี้  (27 มี.ค.64) เพื่อประชุมวางแนวทางการเตรียมเปิดเมืองเพื่อรองรับนักท่องเที่ยวต่างชาติของจังหวัดภูเก็ตวันที่ 1 กรกฎาคม 2564 และหารือแนวทางมาตรการเตรียมการฟื้นฟูจังหวัดภูเก็ตร่วมกับกลุ่ม 6 จังหวัดอันดามัน  ผู้ว่าราชการจังหวัดภูเก็ต การท่องเที่ยวแห่งประเทศไทย (ททท) พาณิชย์จังหวัด และภาคเอกชน โดยที่ประชุมมีความเห็นร่วมกันว่า ในช่วงเมษายนถึง 1 กรกฎาคม 2564 จะจัดให้มีการส่งเสริมไทยเที่ยวไทยต่อเนื่อง เพราะยังต้องพึ่งพาคนไทยเที่ยวในประเทศเป็นหลัก โดยกระทรวงสาธารณสุขได้ยืนยันจัดส่งวัคซีน 930,000 โดส ให้จังหวัดภูเก็ตภายในเดือนมิถุนายนนี้ เพื่อให้จังหวัดภูเก็ตสามารถฉีดวัคซีนให้กับผู้ที่เกี่ยวข้องอย่างน้อย 3 กลุ่มคือ คนภูเก็ต คนที่มาทำงานในภูเก็ตและแรงงานต่างด้าวชาวต่างชาติ ให้ครบถ้วนภายในวันที่ 30 มิถุนายน 2564 ในส่วนของกระทรวงพาณิชย์จะจัดกิจกรรมส่งเสริมลดภาระค่าครองชีพในจังหวัดภูเก็ต นอกจากนี้จะประสานงานกับสภาพัฒน์ฯ เพื่อเร่งดำเนินการด้านงบประมาณเพื่อให้จังหวัดภูเก็ตเดินหน้าจัดกิจกรรมตามที่ ครม. ได้เคยมาประชุมไว้ต่อไป สำหรับ มติการประชุม ศบศ.เมื่อวันที่ 26 มีนาคมที่ผ่านมา มีมติเปิดรับนักท่องเที่ยวต่างชาติโดยจะต้องเป็นคนที่ได้รับวัคซีนมาแล้วแบบไม่มีการกักตัว สามารถเดินทางเข้าจังหวัดภูเก็ตโดยเที่ยวบินตรงและมอบให้การท่องเที่ยวแห่งประเทศไทย หรือ ททท.เป็นผู้หารือรายละเอียดร่วมกับผู้ว่าราชการจังหวัดภูเก็ตและหน่วยงานที่เกี่ยวข้องซึ่งอังคารที่ 30 มีนาคมนี้ จังหวัดภูเก็ตจะจัดประชุมหน่วยงานที่เกี่ยวข้อง เพื่อดูว่ารัฐบาลจะใช้ภูเก็ตเป็นจังหวัดนำร่องหลังจากนั้นจะเปิดสู่จังหวัดอื่นต่อไป